**እወ ይኣክል**

ወይ ጉድ! ካብ ባዓል ጣፍሲ በዓል ኣፍ ኮይኑ ነገሩ። ኣብ ሃገሩ ኮይኑ ዝሰርሐን ዘገልገለን ንሃገሩ ዘይሓሊ፣ ኣብ ስደት ኣብ ጥዑም ናብራ ብናይ ካልኦት ፍረ ጻዕሪ ዝነብር ድማ ንሃገሩ ሓላይ ክኸውን ሲግንጢር’ዶ ኣይኮነን?

ቅዋም እንተተገብረ፣ ሃገራዊ ኣገልግሎት እንተተጣየሱ ኩሉ ነቲ ኣብ ሃገር ዘሎ ህዝብን መሪሕነትን ዘገልግልን ዝጠቅምን ዩ። እዞም ሕጂ ንሃገር ዝመርሑ ዘለዉ ካብ ፕረሲደንት ክሳብ ዝነኣሰ መራሒ ነብሶምን ደቆምን ኣብ ሃገራዊ ኣገልግሎት፣ ኣብ ሃገራዊ ጻዕርን ስራሕን ዝርከቡ ዘለዉ እዮም። ምጥያስ ማለት ድማ ንዕዖምን ስድራቤቶምን ንኩሉ ብዘይተጉላባ ንሃገሩ ዘገልግል ዘሎ ኤርትራዊ እፎይታን ዕረፍትን ዝህብ እዩ።

ምጥያስ እታ ዝቀለለት ስራሕ እያ። ኣብ ዝሓለፈ 15 ዓመት ብዓሰርተታት ኣሽሓት ዝቁጸሩ ኣባላት ሃገራዊ ኣገልግሎት ተጣይሶም ብፍላይ ደቂ ኣንስትዮ ልዕሊ 90 ሚእታዊት ኣባላት ሃገራዊ ኣገልግሎት ተጣይሰን እየን። እዚ ኩሉ ዝተጣየሰ ሕጂ ኣበይ ኣሎ? መብዛሕትኡ ናብ ስደት እዩ ኣምሪሑ። ሕጂ’ኸ ንኣባላት ሃገራዊ ኣገልግሎት ብዘይ ሓደ መደብ ምፍናው እንታይ ትርጉም ኣለዎ። እቲ ዕላማ ምጥያስ እንታይ እዩ። ብዘይ ስራሕን መደብን ኣፍኒኻ ናብ ስደት ንከማዕድዉ እንተኾይኑ ነዛ ሃገር ንምርማስ ኮነ ኢልካ ዝግበር ውዲት እዩ።

ኣባላት ሃገራዊ ኣገልግሎት ካብ ቀዳማይ ክሳብ ሕጂ ኣብ ሳዋ ዝዕለሙ ዘለዉ ኣብ ሰራዊትን ኩለን መንግስታዊ ትካላት ዘገልግሉ ዘለዉ እዮም። እዞም ኩሎም መንእሰያት በብቲ ዝተመደብዎ ኣብ ሃገር ዓቢ ኣበርክቶ ይገብሩ ኣለዉ። ንሳቶን ስለዝጸንዑ እዮም ወያነን እገዳን ተሳዒሩ። እዞም ጀጋኑ ሞሶኦም ልዑል እዩ። እንተኾነ መንግስቲ ምስቲ ዝጸንሖ ጸገማት ከምቲ ዝድለ እዃ እንተዘይገበረሎም፣ በብግዚኡ ናኣሽቱ ለውጥታት ኣብ መነባብርኦም ክገብር ጸኒሑ እዩ። ሕጂ ኣብ ሓዲሽ መደኽ ንኣቱ ኣሎና መንግስቲ ድማ ንኣባላት ሃገራዊ ኣገልግሎት ጥራሕ ዘይኮነስ ንኩሉ ህዝቢ ኤርትራ ዘርብሕ ቁጠባዊ መደባት የበጋግስ ከምዘሎ ኣብ’ዚ ሰሙን’ዚ ብላዕለዎት መራሕቲ ተገሊጹ ኣሎ።

ብኻልእ ሸነኽ ድማ ኣብ ኤርትራ ዝርኤ ዘሎ ኣብ ሕርሻን ምርባሕ እንስሳን ምፍራይ ንህብን ሩኡይ ለውጢ ይምዝገብ ኣሎ። እቲ ሕጂ ኣብ ኣሕምልትን ፍረታትን ዘራእትን ከብትን ዝረኤ ዘሎ ናይ ዕዳጋ ምርግጋእ ንኹሉ ህዝቢ ብፍላይ ድማ ነቲ ኣብ ሃገራዊ ኣገልግሎት ዘሎ ኣብ ቁጠባዊ ትሕዝትኡ ዝሕግዝ እዩ።እዚ ድማ ፍረ-ጻዕሪ ናይ ህዝብን መንግስትን እዩ።

ሓደ ጉቡኡ ዘይገበረ ንመንግስቲ እዚ ዘይሰርሐን ዘየማለኤን ክብል ክሓፍር ጥራሕ እዩ ዝግብኦ። ኣብ ወጻኢ ኮንካ እታ ዝነኣሰት ጉቡእ 2% ንከይከፍል ዝተፈላለየ ምዕዝምዛማትን ተቃውሞ ዝገብር ዝነበረ፣ ኤርትራ ብቁጠባዊ ማዕቀብ ክትሕነቅን ዶብና ከሕንጸጽ ኣብ ፈቀዶ መጋባኣያታት ብምኻድ ዝጎስጎሰ፣ ኣብ ኣዋሳን መቀለን ጎንደርን ምስ ወያነ ሽርሕታት ብምፍጣር ኣንጻር ኤርትራ ዝተዋሰኤን ኣብ ታንክታት ወያነ ተውጢሑ ንሃገሩ ኣሕሊፉ ዝሃበ፣ ሕጂ ብዛዕባ ቅዋምን ሃገራዊ ኣገልግሎትን ፍትሕን ክዛረብ እንታይ ይምልከቶ??

ዶብና ንክሕንጸጽ መስዋእቲ ዝኸፈለን ሓላው ዶባቱን ኮይኑ መዋእሉ ዝመከተን ዝሞጎተን እዚ መንግስትን ህዝብን እዮም። ዶብና ድማ ብጻዕሪ ቃልስናን መኸተናን ኣብ 2002 ዓለም ለኻዊ ተፋጥነት ዘለዎ ብመሰረት ውዕል ኣልጀርስ ተሓንጺጹ እዩ። ዘይተረከብናዮ ሉዕላዊ መሬትና ድማ ዝዋሓደ ክሳራታት ዘለዎ ኣገባብ ንምርካብ ኣብ መስርሕ ንርከብ። ዕስራ ዓመታት ብጽንዓትን ዓቅልን ተጸሚምና ሕጂ ምርኽኻብ ልዑላዊ መሬትና ብሰላማዊ መንገዲ እነረጋግጸሉ ኣብ ዘለናሉ እዋን ንምንታይ ዘየድሊ ክሳራታት ንምኽፋል ምትኹታኽ ተብተብን ይድለ ኣሎ? ይትረፍ ሎምስ ኣብ መሬትናን ብዓለም ደረጃ ተላጥነት ረኺብና ኣብቲ ዝጸንከረ እዋን እውን ኣብ ሉዑላውነት ሃገርና ዋጋ ዕዳጋ ኣይተገብረን።ልዕሊ መንግስቲ ኤርትራን ህዝቢ ኤርትራን ንልዑላውነት ሃገሩ ደው ዝብል ስለዘየለ ሸቀጥ “ዶብ ይተሓንጸጽ” ይኣክል ኣብ ዝሓለፈ ዕስራ ዓመታት ዘውረድክምዎ በደላት ተማሃርሉ ይኣኽለና።

ቅዋም መሳርሒ እምበር ዕላማ ኣይኮነን። ዕላማና ስምርትን ምዕብልትን ብቑጠባ ዝደልደለት ሓያል ሃገር ምህናጽ እዩ። ቅዋም ንስለ ቅዋም ድማ ኣገዳስነት የብሉን። ቅዋም ኣብ ሓደ ግዜ ኣብ መጽሓፍቲ ኣንቢብካ ወይ ካልኦት ጌሮሞ ኢልካ ቀዲሕካ ዝትግበር ኣይኮነን።ቅዋም ተግባራዊ ንክኸውን ክማልኡ ዘለዎም ቅድመ ኩነታት (prerequesit)ኣገዳሲ እዩ።

ካብ’ቲ ብወገነይ ዘስተብሃልክሉ ቅዋምና ግብራዊ ንክኸውን ብሓያል ሓሳብ ክድራዕን ንባህልናን መንነትናን ዘንጸባርቅ ድልዱል ሕጋጋት ክህሉ ይግባእ። ካልእይ ድማ ፍርዳዊ ኣካል ካብ ፈጻሚ ኣካል ነጻ ኮይኑ ንክሰርሕ ብትምህርትን ስነ-ምግባርን ብቕዓትን ዝተመልመሉ ናይ ሕጊ ኪኢላታት ምፍራይ የድሊ። መንግስቲ ኤርትራ ነዚ ኩሉ ቅድመ ተደላይነት ሕጋጋት ኣብ ምንዳፍን ኪኢላታት ኣብ ምፍራይን ከም ቀዳማይ ዕማም ሒዙ ዝሰርሓሉ ዘሎ እዩ። ህዝቢ’ውን ተመክሮ ናይ ደሞክራስን ምርጫን መሰሉ ዘበጋግሰሉ ናይ ዞባ ባይቶን ከባብያዊ ኣማሓደርትን ምርጫታት የካይድ ኣሎ።

ቅዋም ከም’ዚ ሕጂ ኣብ መብዛሕትኡ ሳልሳይ ዓለም ንዕዘቦ ከምዘለና ብሃይማኖት ብዓሌት ህዝቢ ብጥይትን ጎዞሞን ነንሕድሕዱ ዝዋዳእ፣ ብስም ነጻነት ናይ ዜና ማዕከናት ብሓሶት ህዝቢ ነንሕድሕዱ ዝናወጹሉን፣ ዝተመርጹ ጎሓላሉ ሃብቲ ሃገር ከምድላዮምን ንኽዘምቱ ዘፍቅድ እንተኾይኑ ቅዋም እንታይ ትርጉም ኣለዎ።

**ኤርትራ ብመስዋእቲ ዝመጸት ሃገር እያ። ነዛ ሃገር ክውንቲ ዝገበረ ሓልፍነት ዝስከም ውድብን መሪሕነትን ህዝብን ኣለዋ። ነዛ ሃገር ዝጠቅም ኣብ ኩሉ መዳያት ትምህርቲ ሕክምና ሕርሻ ዘመናዊ ተክኖሎጂ ብበመዓልቱ እንዳኣታኣተወ ናብ ሱልጡን ምሕደራን ምዕባለን ከሰጋግራ መብጽዓ ስለዘለዎ ዝተጀመረ ጉዕዞ ንጓሓሉን ኣደናገርትን ኣብ ፍርቂ መንገዲ ኣይገድፎን እዩ።**

ኣብ መደምደምታ መንእሰያትና ነዚ ኣዳናጋሪ ጭርሖ ናይ ዝኣረገ ፖለቲካ ናይ ተቓመርቲ ጉጅለታት ክስተብህሉሉን ክነቅሑሉን ምስ ሃገሮምን ህዝቦምን ደው ብምባል ይኣክል ምድንጋር ክብሉ የዘኻኽሮም።

ግርማይ የማነ

ርያድ ሱዑዲ ዓረብ